১০ ডিসেম্বর, ময়মনসিংহ মুক্ত দিবস। জেলার বিভিন্ন স্থানে যুদ্ধে পরাজিত হয়ে পাকিস্তানি সেনারা পালিয়ে যেতে বাধ্য হয়। ১৯৭১ সালে ডিসেম্বরের প্রথম সপ্তাহে সীমান্তবর্তী উপজেলা হালুয়াঘাট ও ফুলপুরে খণ্ড খণ্ড যুদ্ধ হয়। মুক্তি সেনারা 'জয় বাংলা' ধ্বনি উচ্চারণ করে আক্রমণ শুরু করতেন। যুদ্ধের এক পর্যায়ে মুক্তিবাহিনী অগ্রসর হয় এবং পাকিস্তানি বাহিনী পিছু হটতে শুরু করে। এ আক্রমণের ধারাবাহিকতায় পাকিস্তানি বাহিনী হালুয়াঘাট সদর, ধারা, নাগলা, সরচাপুর, ফুলপুর, তারাকান্দা, শম্ভুগঞ্জ হয়ে পিছু হটে ময়মনসিংহ শহরে অবস্থান নেয়। এর মধ্যে হালুয়াঘাট ও সরচাপুরের যুদ্ধ ছিল রক্তক্ষয়ী। এ যুদ্ধে মুক্তিবাহিনী ও মিত্রবাহিনীর আক্রমণে পাকিস্তানি সেনারা পিছু হটে।